- Jeg så tv-indslaget og syntes, at det var urimeligt. Sådan bør vi ikke behandle borgerne i Aalborg Kommune. Ordene er fra viceborgmester Kristoffer Hjort Storm (DF). Og indslaget, han refererer til, handlede om beboerne i nybyggerkvarteret på Fenris Allé i Godthåb, der har store problemer med afledning af regnvand. Se indslaget her: - Helt tydeligt det ikke virker Som det fremgår af indslaget, fosser vandet ned ad vejen, ind i indkørsler og står højt i de grøfter, hvor det ellers er meningen, at regnen skal sive ned i, når det regner kraftigt. På vejen - og i haverne - er der lavet såkaldte LAR-anlæg (lokal afledning af regnvand, red.), der kort fortalt går ud på, at regnvandet skal afledes igennem jorden i stedet for et traditionelt kloaksystem. - Det er jo helt tydeligt, at det ikke virker. Derfor mener jeg, at Aalborg Kommune må få fat i bygherren hurtigst muligt. Hvis ikke de vil løse det, så må kommunen få det gjort, og så må vi tage det juridiske bagefter, siger viceborgmester Kristoffer Hjort Storm og fortsætter: - Kommunen har nogle større muskler at spille med, og det er ikke rimeligt, at beboerne skal tage den kamp. Glad for udstrakt hånd Kristoffer Hjort Storm har været i kontakt med Christian Straszek, der er talsmand for beboerne på vejen. Derudover har han fået nogle mails med oplysninger i sagen, som han vil gå videre med, når forvaltningen er knap så ferieramt som nu. - Men jeg vil allerede nu sige, at kommunikationen mellem borgeren og kommunen skal være bedre. Jeg kan godt forstå hans bekymringer, siger Kristoffer Hjort Storm. Christian Straszek er rigtig glad for den udstrakte hånd. - Det lyder som om, Kristoffer har et godt og konstruktivt syn på sagen. Jeg synes, at det lyder meget positivt, siger Christian Straszek, der stadig kigger op, når et regnvejr er på vej. Især de mange skybrud, der ramte i sidste uge, gjorde ham ekstra bekymret. - Heldigvis ramte det værste regnvejr ikke ned over os, men det er træls, at man hele tiden skal gå og bekymre sig, siger Christian Straszek.

Referat:
Aalborg Kommune bør hjælpe beboerne i Godthåb, der har store problemer med afledning af regnvand. Det mener viceborgmester Kristoffer Hjort Storm (DF).